Bobby dra onderbroek vir masker | Netwerk24
Bobby dra onderbroek vir masker
25 Maart 2020 14:24
Die sanger Bobby van Jaarsveld wou graag 'n beskermende masker oor sy gesig hou om hom te beskerm teen die koronavirus, maar daar was geen maskers op O.R. Tambo-lughawe in Gauteng te koop nie.
Toe het hy Dinsdag aan 'n ander plan gedink om 'n masker te prakseer – sy onderbroek.
Hy het foto's op Instagram geplaas waar hy 'n blou Jockey-onderbroek oor sy gesig vashou wat sy neus en mond bedek.
" 'n Boer maak 'n plan," skryf hy onderaan die foto's. "Ek het nou in een van hulle verander. Met al die maskers wat uitverkoop is moet my Jockey maar nou werk. Ek kan nie wag om by die huis te kom nie."
Van Jaarsveld met sy onderbroek oor sy gesig.Foto: Instagram
Van Jaarsveld het die hutswoorde #corona, #mask, #jockey, en #lockdown by die plasing gebruik. Hy het ook die vervaardiger van die onderbroek in die foto genoem .
Talle vriende en aanhangers van Van Jaarsveld het sy plasing amusant gevind en het kommentaar onderaan die plasing gelewer. "Ontie melontie," het sy suster, die sangeres Karlien van Jaarsveld, gesê.
"Jockey van Jaarsveld," het 'n aanhanger gegrap. "Ek hoop daardie ontie is skoon," sê 'n ander.
Volgens die Wêreldgesondheidsorganisasie (WGO) hoef gesonde mense net maskers te dra wanneer hul iemand versorg of in kontak is met iemand wat vermoedelik die virus het.
Die WGO raai mense aan om ook 'n masker te dra as hulle hoes of nies. "Maskers is slegs doeltreffend wanneer jy gereeld jou hande was met alkohol gebaseerde skoonmaakmiddels of seep en water."
In 'n video wat Nios uitgereik het, sê prof. Cheryl Cohen, Nios se hoof van respiratoriese siektes: "Om 'n masker te dra, sal sekerlik geen skade doen as dit jou veiliger laat voel nie".